
Szereplők

A Vulbrass család köre

REDDMUND VULBRASS: az első a Vulbrassok között

ANATHANA VULBRASS: Reddmund párja, mesemondó

PORDI VULBRASS: Reddmund és Anathana fia, lassú eszű

ROBBERT VULBRASS: Reddmund és Anathana fia, az első Vulbrass, aki átkelt a folyón

EREDITH RUBEK VULBRASS: Robbert felesége, a kútásó lánya

RITA VULBRASS: Robbert és Eredith lánya, aki mindannyiunk anyja volt

ANNA VULBRASS: Rita lánya, álmodozó

RENARD VULBRASS: Rita fia, birodalomépítő

ELRIK VULBRASS: Renard fia, kannibál

OZRIK VULBRASS: Renard fia, a Vulbrass család jelenlegi vezetője

DONNA VULBRASS: Ozrik Vulbrass felesége, a család őre

DEZMOND VULBRASS: Ozrik és Donna fia, A Veszettek zenekar énekese

VIKTOR VULBRASS: Ozrik és Donna fia, jogtudor és könyvelő

EMILIANN CARHIVAL VULBRASS: Dezmond felesége, komolyzene-kedvelő

TŰ: Dezmond rókája, aki tűkből van



továbbá:

HILDEMANN: Ozrik jobbkeze, kutyabarát

JANN VILLOUGBY: Dezmond legjobb barátja, A Veszettek zenekar basszusgitárosa

TILL TOLLIVER: Ozrik és Dezmond barátja, A Veszettek zenekar dobosa

ROLFI MIGRUS: Till barátja, segédmunkaerő

MELYSSA FELIDAR: Dezmond szerelme Lana Extatik-pólóban



A grumfordi különleges egység, avagy a Vadászok

IDŐSEBB VILLEM PERR: a grumfordi különleges egység korábbi vezetője

IFJABB VILLEM PERR: idősebb Villem fia, a grumfordi különleges egység jelenlegi vezetője

LIDIA RORATAN: a grumfordi különleges egység tagja, mesterlövész

THIBB URSIUS: a grumfordi különleges egység tagja, közel a nyugdíjhoz

ASTOR „TIKTAK” NEPAMON: a grumfordi különleges egység tagja, technikus

DREVIN STRAUSS: a grumfordi különleges egység tagja, a Vulbrass család lekötelezettje



Akik mellékszereplők a saját történetükben

ABERAMA KASZTOR: révész, aki ismétli önmagát

BARBER LARK: a Vulbrass-tanya első tulajdonosa

BROM TOLLIVER: Robbert Vulbrass barátja, a legközelebbi tanya gazdája

TIMAEA TOLLIVER: Brom egyik lánya, aki nem lett Robbert Vulbrass párja

KORNELIUS CORVÉ: a varjakként emlegetett bűnszövetkezet feje Fischery városában

MERQUR CORVÉ: Kornelius elhidegült fia, aki egy hely

CORLINN „KARLI” KOTURN: kamasz lány, aki rossz emberekkel barátkozott

GÖRHARDT LOBARD: bűnügyi újságíró, regényíró

GABIN LOBARD: Görhardt testvére, bűnügyi újságíró

AMANITA MAZURSKI: a höksringi alvilág jelenlegi vezetője

DINA: Amanita fiatal pártfogoltja és tanítványa

ALBERT PYTMOR: buszsofőr


Nem az a kérdés, hogy tudnak-e gondolkodni, nem is az, hogy tudnak-e beszélni, hanem az, hogy tudnak-e szenvedni.



JEREMY BENTHAM: Bevezetés az erkölcsök és a törvényhozás alapelveibe



Én vagyok a történelem, amely sosem létezett; birodalmak épülnek bennem.

GROSS BERHARDSON: A fűzfa íj


A OLDAL: ZAJ

Azt mondják, a mocsárból jöttek. Azt mondják, az erdőből jöttek, a folyópartról, a mezőkről, üregekből és odúkból, azt mondják, éjszaka jöttek vörösen és éhesen, egy másik utcából, egy másik városból, egy másik országból, azt mondják, mindig is itt voltak, azt mondják, csak várták, hogy eljöjjön az idejük, azt mondják, nem volt mire várniuk, azt mondják, alkonyatkor jöttek csapzottan és szomorúan, kopogtattak, de nem nyitottak ajtót nekik, azt mondják, pincékből jöttek, ágyak alól és a folyosó végén zárva tartott üres gyerekszobából, azt mondják, a szájuk nem beszél, azt mondják, a szájuk pont úgy beszél, mint a miénk, azt mondják, nem jöttek soha, hanem mindig is köztünk voltak, mindig is bennünk voltak, és nem kellett jönniük, hogy köztünk lehessenek, nem kellett várniuk, hogy eljöjjön az idejük, mert minden idő az ő idejük, és hiábavaló a félelem, ha az eljövetel már megtörtént.



GÖRHARDT LOBARD: 

Egy róka élete és kora


A tyúkól

Értsd már meg, bazmeg,

Értsd már meg, bazmeg,

Hogy nem megyek többet haza.



A Veszettek: Fater





Olló a padlón. Élei rozsdásak. A nyeléről lepattogzott a narancssárga műanyag. Szabóolló. Résnyire nyitva. Két hegye szürke, éhes madárcsőr. Állat árnyéka az olló mellett a padlón. Vagy emberé. A padló poros. Szemét lepi, kiürült hüvelyek. Tartályok, amelyekben már nem tartanak semmit. Zacskók. Gyógyszerestégelyek. Konzervdobozok. Kartondobozok. Összegyűrt zsírpapír. Az ollóval nyitották fel őket. Az olló arra való, hogy tárgyakat nyissanak fel vele. Megszabaduljanak a burkoktól. Feltárják, ami a tartályokban rejtőzik. A szürke hegy áthatol az anyagon, előbb lyukat üt rajta, majd belemar, tevékenységét recsegés és szakadás hangja kíséri. Az olló arra való, hogy dolgokat vágjanak el vele. Szalagokat. Ruhákat. Papírt. Egy dologból kettőt csinál, két kisebbet. Lezár, új véget hoz létre. A régi véget általában eldobják. Ritkán felhasználják. Az olló útja a szöveten hosszú seb táguló V alakban. A V szárai között feltárulhat a világ egy részlete. Az ablakon besütő napfény. A szőnyeg mintája. A padlón felejtett gyerekjátékok. Mint a széthúzott függöny az előadás kezdetén. Ebben a házban nincsenek gyerekjátékok, a padlót nem fedi szőnyeg. Az ablakon nem süt be a nap. Az olló a padlón várja, hogy használják.



– Apád azt mondta, ne így csináljuk. – Hildemann ezt harmadjára jegyezte meg, először akkor, amikor Dezmond berakta a feszítővasat a csomagtartóba, másodjára akkor, amikor a visszapillantó tükörben már csak a fuchsbergi Szent Hubert-templom ikertornyai látszottak, tövisekként törtek az ég felé, hátha egy udvarló gébics rájuk tűzi ajándékát. Dezmond hallgatott. Kinézett az ablakon, ujjával dobolt a könyöklőn, de a motorzúgás elnyomta a ritmikus kopogást, odakint, a Höksringbe vezető kétsávos út mellett összemosódtak a Bürökerdő színei, zöld, barna, vörös, szeme nem tudta elkülöníteni a tereptárgyak határait, fatörzsek, lombok, cserjék, földtúrások, szeméttel teli színes műanyag zsákok, kiégett autóroncs, katángkórók, az elütött vadak tetemei. Egyetlen, tavaszi szagokat árasztó, kavargó fal: pollent, még meleg madártojásokét, amelyeken megtapadtak a kloáka pihéi, párzási táncban összeforrt szárnyas rovarokét, szélvédőn összezúzott testük nem engedik el egymást, a feltört kitin mögül kibuggyanó testfolyadékok kesernyés szaga, a fűben az utódoknak kikotort üreg üde földillata, a fartőmirigyekből a fákra kent csalogató üzenetek, amelyek kijelölik a határokat, és távol tartják a konkurenciát. A kisemlősök összedörzsölődő bundájának pézsmaszaga, a bozótban fennakadt fácántollak, hegyükön egy csepp vérrel, egyetlen vörös villanás az agancsokon, a töviseken, az aljnövényzet sűrűjében. A vörösség illata: átható és otthonos.

– Megvannak erre az embereink – folytatta Hildemann. Az utat nézte, Dezmond pedig azt, ami az út mellett van, a teret az otthon és a territórium között, a Bürökerdő senkiföldjét. Nem hagyta abba a dobolást, nem hagyta abba a hallgatást. Az otthon kotorék, biztonság, csapda, ismerős szagok és ismerős színek, elhagyni nem lehet, de benne maradni sem, aki örökké a kotorékban húzná meg magát, az nem méltó a territóriumra. Azért meg kell küzdeni. Meg kell védeni. Be kell járni. Elveszni benne és hazatérni. Együtt dobolni a lüktetésével, kijelölni a határait, tágítani. A territórium mindig legyen nagyobb, mert az otthon önmagában kevés.

– Emmel jól vagytok?

Most először Hildemannra nézett: érezte az arcszeszét, a samponját, a fegyverolajat, a bőrzakóra kent ápolószert, a friss verejtéket teste hajlataiban, a kutyaszőrt, a fáradt, nehéz leheletet, amely a kérdést kísérte. Jól. Otthon minden jó. Az otthon azért van, hogy jó legyen. Emiliann azért van, hogy jó legyen. Gyere át hétvégén. Sütünk húst a kertben. A múltkor is olyan jó bélszínt hoztál. Emiliann kedvel téged. Látszik a mosolyán. Talán még apámnál is jobban kedvel. Hozhatod Mimirt, meg akit akarsz. De akkor sem lehet mindig elbújni a kotorékban. Nem lehet mindig jó. Nem lehet mindig húst sütni, nem lehet mindig visszamosolyogni Emre. Aki a kotorékban marad, elsorvad. Aki nem járja be a territóriumot, elveszíti. A kotorékot is. Önmagát is.

Az út mellett kökénybokrok sorakoztak, kék pettyek sötétzöld levelek között, aztán egy tábla következett, azt írta, hamarosan megérkeznek Höksring városába. Aki csak a kotorékban húzná meg magát, nem méltó a territóriumra. Értéktelen a territórium, amelyet nem véd senki. Amelyet nem veszít el senki. Amelyet nem akar elvenni senki.

Dezmond az autórádió felé nyúlt, sovány ujjain megcsillant a Vulbrass család pecsétgyűrűje.



Höksring városa halott territórium. A házak szürkék, az utcák üresek. Táblák az ablakokban: ELADÓ, alatta telefonszám. A boltok és kávézók nyitva, de vendég alig. Hildemann és Dezmond végiggördült a kertvároson. Családi házak. Villanypóznák. Sövények. Gyepen felejtett gyerekjátékok. A gyerekek az óvodából hazaérve arról beszélnek a szüleiknek, hogy ma mindenki furcsa volt. A szüleik elhiszik nekik, és esténként más városok ingatlanhirdetéseit böngészik. Grumfordét. Fuchsbergét. Fischeryét. Ha beszélgetésbe elegyednek a szomszédjukkal, arról puhatolóznak, ők mit gondolnak a költözésről. Hova mennének, ha elmennének. A mondatból idővel kikopik a felesleg. Hova mennének. Hova mennek.

Akik maradnak: vevők, vesztesek, véglények. Vulbrassok. Az üresen álló épületekbe behúzódott narkósok. Családok, akik mennének, de nem tehetik. Vállalkozók, akiknek a legrosszabb év sem elég rossz. Akiket ideköt minden, akik keverik a múltat a jövővel. Akik szerint máshol sem jobb, akiknek nem is számít, hol vannak, megelégszenek a puszta létezéssel, és amikor néha, egy átvirrasztott éjszakán, egy borús reggelen, egy könnyes veszekedés után megsejtik, hogy mégis kevés, ami van, a legkönnyebb utat választják. Az álmodozást, az önáltatást, a meddő reménykedést. Az alkoholt, az anyagot, a tétlen üldögélést az erkélyen, a lefutott köröket a háztömb körül, amíg a betontól fel nem hólyagosodik a talpuk, a vigaszszexet, a gyerekeiknek kiosztott pofonokat, az egész éjszakára bekapcsolva hagyott tévét. A pókerszobákat, a munkát, a kertészkedést, a takarítást újra meg újra, a szétszerelt és összerakott használt autót, a kipucolhatatlan olajat a köröm alatt, az értelmetlen vitát a vendégekkel, az értelmetlen vitát a kiszolgálóval, mindent, ami lefoglal és érzéstelenít.

Ozrik Vulbrass átérzi a szomorúságukat. Mit tehetek érted? Nagyon sajnálom. Van egy ajánlatom. Olyan megoldást szeretnék, amely mindkettőnknek a legjobb. Ozrik Vulbrass segít álmodozni. Anyagot kínál, ha azt kérik. Nőket. Játékbarlangokat. Megveszi a kedvenc kocsmádat, ha az előző tulajdonos nem bírja tovább. Megveszi a házad, ha te nem bírod tovább. Ez a legjobb ajánlatom. Lent vannak az árak. Ha én nem viszem el, nem viszi el senki. Ha én nem kínálom, kínálja valaki más. Ennél többet nem tehetek. Vulbrass, beszélj Ozrik Vulbrassal. Ő majd kitalál valamit. Mindig kitalál valamit.

A kocsi kiért a kertvárosból, és ráfordult a Virradat sugárútra. Még mindig szólt az autórádió. Frank Fekete Kígyóbőre: A babám nem rám gondolt tegnap éjjel. Dezmond néha biccentett egyet a dal ritmusára. Mit adhatnék még, hogy velem maradj. Úton a belváros felé. Látom a szemeden, hogy boldogtalan vagy. Iskolából hazafelé tartó gyerekek. Ne hidd, hogy ő annyival jobb nálam. Iszákosok egy vegyesbolt előtt. Majd egy nap megtanulod. Fiatal nő és fiatal férfi. Hogy mind egyformák vagyunk. Nem fogják egymás kezét. Nem rám gondolt. Járőrkocsik a rendőrség épülete előtt. Nem rám gondolt. A rendőröket is Ozrik Vulbrass fizeti. A babám nem rám gondolt tegnap éjjel. Akit pedig nem, az kérelmezte az áthelyezését. Mit adhatnék még. Mielőtt Ozrik Vulbrass személyesen helyezi át.

Lehúzódtak a Velada tér szélén. Hildemann üresben hagyta a motort. Dezmond letekerte az ablakot, lehalkította a zenét. Kidugta a kezét a nyíláson, intett egyet. A park szélén két férfi ült egy pad támláján. Meglátták a kocsit, a kocsi oldalán a rókafejet formázó három V-t, a letekert ablakot, a kezet, a gyűrűt a kézen, és leugrottak a padról, elindultak a kocsi felé, nem futva, de elég szaporán az érezhető igyekezethez. A vékony mezsgye büszkeség és meghunyászkodás között, ezen a vonalon egyensúlyoztak. Nem túl gyorsan. Nem túl lassan. Megadva a tiszteletet, de nem feladva az önérzetet.

Dezmond csettintett, amikor odaértek a kocsihoz.

– Hol vannak?

– A régi Noplur-házban. 

Az egyik fiatal férfinak lila volt az arca. A szája varas. A másik fiatal férfi kezén kötés. Szagát elfedte a dezodor. 

– Mennyit vettek el?

Az egyik fiatal férfi mondott egy számot, nem túl nagyot, de így is elfogadhatatlant. Remegett a hangja.

Dezmond Vulbrass bólintott. 

– Nem fordulhat elő többet – tette hozzá. – Puszilom Amanitát.

Feltekerte az ablakot. A kocsi elindult a régi Noplur-ház felé. A két fiatal férfi elharapott félszavakkal visszament a padhoz. Legyintettek, és a fejüket csóválták. Az egyik elővett egy mobiltelefont. A másik visszaült a pad támlájára.

A kocsiban halkan szólt a zene. Szinte kivehetetlen, de Dezmond mégis hallotta. Na ez tánc. Dob. Basszus. Szintetizátor. Lányok kórusa. Tánc, tánc, tánc. 

– Megvannak erre az embereink – jegyezte meg Hildemann, és Dezmond ezúttal válaszolt neki.

– Igen. Mi vagyunk azok.



A kocsi megállt a régi Noplur-ház előtt. Sötétzöld motorháztetőjén megcsillant a napfény. Járókelők fordultak be a sarkon, meglátták a kocsira festett rókafejet, és inkább a másik irányba indultak. Dezmond Vulbrass kiszállt, becsapta az ajtót. Hildemann követte. Felnéztek az elhagyott épületre, amely valaha otthont adott Höksring stricijeinek. Bordélyházuk helyén azóta üszök. Magas, többszintes épület. Kúria. Emlékmű. Ozrik Vulbrass sem tart igényt rá. 

Dezmond a kocsi hátuljához lépett. Kinyitotta a csomagtartót. Benyúlt, elővette a feszítővasat. A fém langymeleg volt a kezében. A súlyát latolgatta. Lecsapta a csomagtartót, újra a házra nézett. Dúdolgatott. 

– Nem kell megölni őket – jegyezte meg Hildemann. – A vevőink.

Dezmond bólintott. Tánc volt a lépteiben, ahogy elindult a ház bejárata felé. Lendület, mint aki a színpadra készül. Tánc, tánc, tánc.

A bejárati ajtó behajtva, a zárszerkezet kiszakítva a helyéről. Dezmond belökte az ajtót.

– Itt várj meg. Amelyik szökik, azt lődd seggbe. 

Hildemann bólintott. Megállt a verandán. Bőrzakójának belső zsebéből elővette Bulldog márkájú lőfegyverét, és ellenőrizte. Mindig rajta tartotta a hangtompítót. A legtöbb esetben feleslegesen: a seggbe lőtt emberek hangosak. Végignézett az utcán. A Noplur-ház éles árnyékot vetett a kertre, a járdára, az aszfaltút egy szakaszára. Idomtalan fekete ék, sötét harapásnyom, amelynek szélein túl kezdődött a napfénnyel megvilágított város, a parkoló autókról, a sövények leveleiről és lakóházak ablakairól visszavert csillámlás. Melegebb volt az árnyékon kívül, a rózsakertek körül gyorsabban szálltak a beporzók, a színek élénkebbek, nem veszítették el árnyalataikat a fény hiánya miatt. Hildemann két ujjal levett egy szál kutyaszőrt nadrágja száráról. Nem érdekelte, mi van az árnyékon kívül.

A Noplur-házba lépve Dezmond Vulbrass elüvöltötte magát. Fussatok, megjöttek A Veszettek! Karját széttárta, a feszítővassal belevágott a legközelebbi falba. Por szállt fel a beszűrődő napfényben. Neszezés a falban. A fal mögött. Csótányok menekültek nyugodtabb zugokat keresve. A préda zihálása, kirohadt fogak, mosdatlanság, a farpofák szőrszálai közé tapadt fekália. Mozgása lassú, feje kába. Fegyvere nincs a végtagjain kívül, látása gyenge, hallását saját zilált gondolatai korlátozzák. Árnyakat lát, amelyek megrémítik, hangokat hall, amelyekhez nem szokott hozzá. A meneküléshez lassú, az elbújáshoz ostoba.

Dezmond le akarta venni a ruháját. Holtsúly. Akadály. Mint a boka köré tekeredett kötél. Meglengette a feszítővasat, megelégedett a tudattal, hogy a ruha alatt meztelen. Befordult a jobb oldalt nyíló helyiségbe. Nappali lehetett valamikor. Az ablakokat betörték, a függönyöket leszaggatták. A bútorokból tüzet raktak a szoba közepén. Hideg tél volt. A prédák is vágynak a tűz melegére. A tűzre és a családra, ezek nélkül elpusztulnak. Ha nincs család, csinálnak. 

A levegő vörös. A szoba vörös. A vörösnek is van illata: otthonos és átható. A préda a szoba egyik sarkában kushadt. Bőre szürke, végtagjai soványak. Arca beesett, fogazata hiányos, haja zsíros és feltehetően tetves, mégis tudott beszélni, szaggatott mondatokban könyörgött Dezmondnak, aki oldalra döntött fejjel hallgatta, majd elunta, és lesújtott a kérlelőn felé nyújtott kézre. A préda felüvöltött. Dezmond újra meglendítette a feszítővasat, combcsont reccsent, a préda elzuhant a padlón, üvöltéséből kivesztek a szavak. Dezmond rálépett a törött karra, végigfuttatta tekintetét a szürke bőrön, a sovány végtagokon, a tetves hajon, és látta, hogy nem éri meg a következő tavaszt. Tánc, tánc, tánc.

Hildemann hallotta az üvöltéseket. A kertekben és járda mentén virágzó fákat nézte. Akác. Juhar. Gyümölcsfák: meggy, cseresznye, sárgabarack. Milyen termékenynek tűnik ez a város. Lehunyta a szemét, hogy beszívja az illatukat, de az nem ért el hozzá. Oda kellett képzelnie. Amikor kinyitotta a szemét, egy kopott négyajtós Wumper fordult be az utcasarkon. Felé tartott. Hildemann keze a markolatra szorult. Ezt az utcát jobb autók lakják. Családi autók. Ott állnak a behajtókon. Nincs köztük Wumper. A felé eső hátsó ablak legördült. Leolvasta a rendszámot. BRKR-0303. Fegyver csöve a letekert ablakban. Hildemann fedezékbe húzódott. Faszilánkok csaptak az arcába a szétlőtt ajtóból. A Bulldogot előreszegezve kibújt a fedezékből, és tüzelt. Lövései koppantak a Wumper karosszériáján és szélvédőjén. Jégeső. Terebélyes fákról hulló túlérett gyümölcs. Üvöltés a pókhálósra repedt üveg mögött. A Wumper kifarolt és megállt, az utasülés ablakában megjelent még egy fegyver csöve. Hildemann összehúzta magát, újratöltött, és megint tüzelt.

Dezmond nem hallott. A világ vörös. Ruhája lazán lógott rajta, az emeletre tartott, közben a feszítővasat forgatta. Más szagokat érzett: a territórium határát jelző vizelet és széklet mellett a párzásét. Testnek csapódó test. Verejték. Az ágyék váladékai. Az emeleten egy nőstény zihált, egy hím morgott. Matrac nyikorgott. Balra fordult, a szagukat követte, nem a hangjukat. Átlépte a küszöböt: piszkosfehér matrac a földön, a nő félmeztelenül a férfin, sovány, a melle lóg, bőrén pörsenések, haja csapzott, a farán anyajegy. A férfi a nő tarkóját fogta, magához húzta, lefelé, de nem csókolta meg, csak kapaszkodott belé, mintha attól tartana, elszökik, ha elengedi. Dezmond, valahol túl a vörösön, emlékezett egy másik nőre, akit elengedett, és ő elszökött. Megütötte a ziháló nőt, nem a feszítővassal, hanem a kézfejével. A nő oldalra borult, feje nekicsapódott a falnak, a férfi hímvesszője kicsúszott a testéből.

A férfi izmos, bőre fehér, mint azoké, akik jó házból származnak. Kevesebb rajta a pörsenés. Felállt volna, de Dezmond a vállára húzott a feszítővassal. A férfi visszahanyatlott a matracra, káromkodott. Dezmond a sikoltozó nő hajába markolt, és a szoba közepe felé lökte. Dezmond a férfi fölé lépett, már nem a feszítővassal ütötte, hanem az öklével, a karmaival. Harapni akart, mégis megállta, a férfi szája felhasadt, vörös, Dezmond a mellkasát tépte, morgott, de ő maga észre sem vette, a fehér bőr felhasadt, az izmok megfeszültek és elernyedtek, tánc, tánc, tánc, a jó ház itt már nem jelent semmit, semmi nem jelent semmit, vérzett a hús, csak a vörös létezett, nevek nélkül, azok nélkül, akiket elengedtek és elszöktek. Dezmond nem harap, csak mar.

Hildemann várt. Egy másodperc. Három. Öt. Túl hosszú idő újratöltéshez. Kilépett a fedezékéből, maga elé tartott fegyverrel elindult a Wumper felé. Mozgás az utasülés ablakában. Hildemann tüzelt egyszer, kétszer, háromszor. A lövedék egy szisszenéssel elhagyta a Bulldog csövét, majd becsapódott a szélvédőbe, a szélvédő mögötti testbe. A mozgás abbamaradt. A Noplur-ház árnyéka határvonal közte és a Wumper között. Átlépte. Szemét bántotta a napfény. A sofőr ekkor gázt adott, a Wumper meglódult. Hildemann leadott két lövést a kerekekre, de nem talált. BRKR-0303. A Wumper végigszáguldott az utcán, befordult a sarkon, és eltűnt Hildemann szeme elől.

Nem rakta el a fegyvert. A ház felé fordult, futólépesben haladt újra az árnyékban. Fel a verandán, be az ajtón, végig a földszinti közlekedőn, a jobb oldali szobában egy férfi nyöszörgött, fel a lépcsőn, be a bal oldali szobába, a padlón matrac, a matracon meztelen férfi szétmarcangolt arccal, a férfin fekve Dezmond Vulbrass, a feszítővas a matrac mellett, a sarokban zokogó nő, véres kézzel takarva el az arcát, Dezmond Vulbrass hátán, közvetlenül a gerince mellett három mély szúrás. Úgy feküdt a meztelen férfin, mintha hozzá akarna bújni, szorosan, akár a szeretők télvíz idején. Béke volt ebben az egymáson fekvésben, egy alom békéje és biztonsága. 

Hildemann a sarokban zokogó nőre nézett, felemelte a Bulldogot, és tüzelt.



Olló a padlón. Szürke, az élei véresek. A nyeléről lepattogzott a narancssárga műanyag. Szabóolló. Résnyire nyitva. Két hegye szürke, éhes madárcsőr. Állat árnyéka az olló mellett. Vagy emberé. Az olló arra való, hogy tárgyakat nyissanak fel vele. Az olló útja a szöveten hosszú seb táguló V alakban. Ebben a házban nincsenek gyerekjátékok, a padlót nem fedi szőnyeg. Az ablakon nem süt be a nap. Az olló a padlón elvégezte dolgát.

